**Demoskene**

**Käsitteitä** 

* Demo
* Kompo
* Demoparty


**Verkkosivustoja** 

* Mod Archive
* Pouët.net
* Scene.org
* demoscene.info


**Nykyisiä partyja** 

* Abduction
* Alternative Party
* Assembly
* The Gathering


**Entisiä partyja** 

* Breakpoint
* The Party


Kuvakaappaus ensimmäistä, vuonna 1994 Rovaniemellä pidettyä Abduction-tapahtumaa mainostavasta "invitrosta"
Oulun urheilutalo, jossa viimeiset kaksi Abduction-tapahtumaa järjestettiin 1997 ja 1998
**Abduction** oli Pohjois-Suomessa 1990-luvulla järjestetty vuosittainen demoskenetapahtuma eli demoparty, jossa pääpaino oli Amiga- ja PC-laitealustoilla. Kesäkuun alussa pidetyssä tapahtumassa kilpailtiin perinteisesti demo- ja introsarjoissa, tietokonegrafiikan ja -musiikin teossa sekä myös joissakin vapaamuotoisemmissa kompoissa. Lisäksi tarjolla oli partyverkko (ainakin kolmessa viimeisessä tapahtumassa), joka mahdollisti Internet-yhteydet ja verkkopelaamisen. 

Abduction pidettiin viisi kertaa, vuosina 1994–1998. Sitä järjesti alun perin pääosin Mindprobe-ryhmä ja myöhemmin voittoa tavoittelematon "Abduction Organizing ry". Tapahtuman sisäänpääsymaksu oli ilmeisesti aluksi alle 100  ja kolmena viimeisenä vuonna 100–120 Suomen markkaa.Tytöille sisäänpääsy oli ilmaista, kuten demopartyissa usein tapana on (tarkoituksena tietysti saada tyttöjä kiinnostumaan muuten niin miesvaltaisesta harrastuksesta).

Historiaa
---------

Ensimmäinen Abduction pidettiin Rovaniemellä kesällä 1994. Tapahtumassa kilpailtiin demo/intro-, grafiikka- ja tracker-musiikkikompoissa. Niitä oli vain PC:lle: Amiga-kompoja ei ollut. Tapahtuman on sanottu menneen suhteellisen hyvin, vaikka järjestäjillä ei ilmeisesti ollut aikaisempaa kokemusta demopartyn vetämisestä. Lopullinen osanottajamäärä oli noin 150.

Toinen Abduction pidettiin myös Rovaniemellä, Korkalovaaran koululla. Uutta tapahtumassa olivat muun muassa Amiga-kompot ja levykkeiden välityksellä tapahtunut suosikkituotosten äänestäminen. Osanottajamäärä oli järjestäjien mukaan hieman alle 300.

Vuonna 1996 Abduction muutti Ouluun. Siellä tapahtumapaikkana toimi Pohjankartanon koulu kaupungin keskustassa. Abductionin pääjärjestäjänä tuolloin toimineen Markus Auralan kirjoittaman uutisryhmäviestin mukaan tapahtumaan pääsylipun ostaneiden määrä oli noin 400.

Vuosien 1997 ja 1998 Abductionit pidettiin edelleen Oulussa, tosin nyt toisella keskustan tuntumassa sijaitsevalla rakennuksella, Oulun urheilutalolla. Vuoden 1998 tapahtuman piti edellisvuosista poiketen tarjota muiden perinteiseksi muodostuneiden kompojen lisäksi myös pari Commodore 64 -kilpailua – demot ja musiikin – mutta demokompo jouduttiin perumaan demoehdokkaiden vähyyden vuoksi. Osanottajia vuoden 1998 tapahtumassa oli järjestäjien mukaan noin 300.

Vuoden 1998 Abduction on jäänyt sarjassaan viimeiseksi. Abduction 2000 -tapahtuma oli suunnitteilla, mutta se peruttiin lopulta henkilöstöresurssien riittämättömyyden vuoksi.

Abductionin demokompojen voittajat vuosittain
---------------------------------------------

| Vuosi | Amiga-demo | Tekijät | PC-demo | Tekijät |  |
| --- | --- | --- | --- | --- | --- |
| 1994 |  – |  – | Shamaan | Complex |  |
| 1995 | Human Toilet Excrement | Stellar | Hive | Fascination |  |
| 1996 | Cybogirl2 | Jeskola! | Drill Me, Please Me | Byterapers |  |
| 1997 | Broken Promises | Zenon | Pandemic | Byterapers |  |
| 1998 | Phase One | Capsule | Stigma | Doomsday |  |

Lähteet
-------

1. ↑  scene.org file archive :: abintro.zip *files.scene.org*. Viitattu 13.3.2019.
2. 1 2  scene.org file archive :: abd95inv.zip *files.scene.org*. Viitattu 13.3.2019.
3. ↑  Abduction'96 - You've got to fight for your right to party *dot.tcm.hut.fi*.  Arkistoitu 6.5.2001. Viitattu 13.3.2019.
4. ↑  Abduction'97 - General information *dot.tcm.hut.fi*.  Arkistoitu 17.11.1999. Viitattu 13.3.2019.
5. ↑  Abduction'98 -- 5.-7.6.1998 Oulussa! *dot.tcm.hut.fi*.  Arkistoitu 20.4.2001. Viitattu 13.3.2019.
6. 1 2 3  Abduction'96 - Take us to your dealer *dot.tcm.hut.fi*.  Arkistoitu 6.10.1999. Viitattu 13.3.2019.
7. ↑  ABDUCTION'96 INVITATION TEXT *cs.cmu.edu*.  28.4.1996.
8. ↑  Google-ryhmät *groups.google.com*. Viitattu 13.3.2019.
9. ↑  (B)Web - Byterapers on the C-64 *www.byterapers.scene.org*. Viitattu 13.3.2019.
10. ↑  Wayback Machine *dot.tcm.hut.fi*.  Arkistoitu 1.5.2001. Viitattu 13.3.2019.
11. ↑  Abduction webspace *dot.tcm.hut.fi*.  10.3.2000.  Arkistoitu 24.4.2001. Viitattu 13.3.2019.
12. ↑  Abduction 1994 :: pouët.net *www.pouet.net*. Viitattu 13.3.2019.
13. ↑  Abduction 1995 :: pouët.net *www.pouet.net*. Viitattu 13.3.2019.
14. ↑  Abduction 1996 :: pouët.net *www.pouet.net*. Viitattu 13.3.2019.
15. ↑  Abduction 1997 :: pouët.net *www.pouet.net*. Viitattu 13.3.2019.
16. ↑  Abduction 1998 :: pouët.net *www.pouet.net*. Viitattu 13.3.2019.

Aiheesta muualla
----------------

* Tapahtuman sivut, Internet Archive 24.4.2001
* Abduction '98 -videoraportti, Suomen Amiga-käyttäjät ry.